En madpakke er en pakke med mad, typisk smørrebrød, der medbringes med henblik på at spise den senere, ofte til frokost.  Maden i madpakken er tit pakket ind i smørrebrødspapir ("madpapir") eller sølvpapir og kan yderligere være pakket i en madkasse af metal eller plastik specielt beregnet til formålet eller bare i en plastikpose. Tidligere brugtes en Tejne lavet af træ. I Danmark er det meget normalt at have rugbrød med forskelligt pålæg, f.eks.leverpostej, spegepølse, rullepølse og ost i madpakken. I andre lande er det måske mere normalt med hvidt brød.